Stavba pozostávajúca z geometrických foriem s osemuholníkovitým základom pripomínajúca futbalovú loptu stojí iba 4 m nad úrovňou terénu, ale zo 499 m výšky sa nám naskytne prekrásna panoráma Budapesti, Dunaja a okolitých vrchov. Bola postavená zo smrekových hranolov. Rozhľadňa so zvláštnou drevenou štruktúrou slúži zároveň aj ako oddychové miesto pre turistov.
Vrch Hármashatár-hegy (Trojitá hranica) hlboko zasahuje aj do mesta a zároveň je aj významnou vyvýšeninou, práve z toho dôvodu tu bola počas 2. sv. vojny vybudovaná protivzdušná obrana. Dunaj môžeme sledovať až po zatáčku pri vrchu Gellért-hegy, v opačnom smere vidíme až po most Megyeri-híd. Mesto sa rozprestiera až na vrch Széchenyi-hegy, následne jeho miesto preberá les. Rozhľadňu Erzsébet-kilátó, nachádzajúcu sa na vrchu János- hegy nájdeme veľmi ľahko. V opačnom smere za vysielacími vežami vidíme aj pohorie Pilis a Visegrádske pohorie, v diaľke môžeme zazrieť pohorie Gerecse a vzdialenejšie štíty Budínskych vrchov.
Rozhľadňa bola pomenovaná po známom lesníkovi Károlyovi Gucklerovi (1858-1923), ktorý mal veľkú zásluhu na zalesnení Budínskych vrchov najmä štítu vrchu Hármashatár-hegy. Z dôvodu získania palivového dreva pre obyvateľov hlavného mesta boli niektoré svahy úplne vyholené, na ktoré dal tento lesník zasadiť menej náročné ihličnany. Tie potom so svojim koreňovým systémom zadržali pôdu, do ktorej sa mohli neskôr sadiť pôvodné druhy.
Rozhľadňa bola postavená firmou Pilisi Parkerdő Zrt., v blízkosti rozhľadne sa nachádza reštaurácia aj turistický dom Hármashatárhegyi Turistaház.